b'\n_START_ARTICLE_\nBytuvo pilis\n_START_PARAGRAPH_\nBytuvo pilis (lenk. Zamek w Bytowie)\xc2\xa0\xe2\x80\x93 gotikinio stiliaus Vokie\xc4\x8di\xc5\xb3 ordino, o v\xc4\x97liau\xc2\xa0\xe2\x80\x93 Pamario kunigaik\xc5\xa1\xc4\x8di\xc5\xb3 pilis Bytuvo mieste Pamario vaivadijoje, Lenkijoje.\n_START_SECTION_\nVokie\xc4\x8di\xc5\xb3 ordinas\n_START_PARAGRAPH_\nKry\xc5\xbeiuo\xc4\x8diai prad\xc4\x97jo statyti m\xc5\xabrin\xc4\x99 pil\xc4\xaf Bytuve 1390\xc2\xa0m. ant kalvos pietrytin\xc4\x97je miesto dalyje. Ta\xc4\x8diau tikrieji statybos darbai \xc4\x8dia vyko 1398\xe2\x80\x931406\xc2\xa0m. pagal Mikalojaus Felen\xc5\xa1teino nurodymus. Pilis\xc2\xa0\xe2\x80\x93 49x70\xc2\xa0m sta\xc4\x8diakampio formos, pastatyta i\xc5\xa1 eratini\xc5\xb3 akmen\xc5\xb3 ir plyt\xc5\xb3. Kampuose\xc2\xa0\xe2\x80\x93 trys apval\xc5\xabs ir vienas kvadratinis bok\xc5\xa1tas, kurie buvo pritaikyti naudoti \xc5\xa1aunamuosius ginklus. \xc5\xa0iaur\xc4\x97s vakar\xc5\xb3 sparne pastatytas trij\xc5\xb3 auk\xc5\xa1t\xc5\xb3 gyvenamasis namas su r\xc5\xabsiu. \xc5\xa0iame pastate buvo svarbiausios patalpos: refektoriumas, koply\xc4\x8dia, prokuratoriaus namai. Vir\xc5\xa1utiniame auk\xc5\xa1te buvo sand\xc4\x97lis._NEWLINE_Piet\xc5\xb3 vakar\xc5\xb3 pilies dalyje buvo \xc4\xafrengta virtuv\xc4\x97 bei maisto sand\xc4\x97lis, netoliese buvo \xc5\xa1ulinys. \xc4\xaeva\xc5\xbeiuojamieji vartai su pakeliamuoju tiltu buvo pastatyti \xc5\xa1iaur\xc4\x97s rytuose, prie\xc5\xa1 juos i\xc5\xa1kastas griovys._NEWLINE_1410\xc2\xa0m. pilis buvo u\xc5\xbepulta Jogailos armijos, ta\xc4\x8diau v\xc4\x97l gr\xc4\x85\xc5\xbeinta kry\xc5\xbeiuo\xc4\x8diams po Pirmosios Tor\xc5\xabn\xc4\x97s taikos.\n_START_SECTION_\nPamario kunigaik\xc5\xa1\xc4\x8diai\n_START_PARAGRAPH_\nPer Trylikos met\xc5\xb3 kar\xc4\x85 pil\xc4\xaf u\xc5\xbe\xc4\x97m\xc4\x97 Lenkija. 1466\xc2\xa0m. Karalius Kazimieras IV atidav\xc4\x97 pil\xc4\xaf Pamario kunigaik\xc5\xa1\xc4\x8diui Erikui II. 1500\xc2\xa0m. aplink pil\xc4\xaf buvo pastatytos fortifikacijos ir bast\xc4\x97jos, leid\xc5\xbeian\xc4\x8dios naudoti artilerij\xc4\x85. XVI a. antroje pus\xc4\x97je pilis buvo atiduota Grifitams, kurie pietrytiniame pilies sparne pastat\xc4\x97 Kunigaik\xc5\xa1\xc4\x8di\xc5\xb3 r\xc5\xabmus. XVII a. viduram\xc5\xbei\xc5\xb3 name buvo \xc4\xafkurta kepykla ir alaus darykla. 1623\xc2\xa0m. \xc5\xa1iaur\xc4\x97s ryt\xc5\xb3 pus\xc4\x97je buvo pastatyti Na\xc5\xa1li\xc5\xb3 namai. Trisde\xc5\xa1imtme\xc4\x8dio karo metu piliai padaroma ma\xc5\xbea \xc5\xbeala. Po paskutinio Grifito mirties 1638\xc2\xa0m. pilis patenka \xc4\xaf Lenkijos rankas, ten pradeda reziduoti seni\xc5\xabnas._NEWLINE_Per \xc5\xa0ved\xc5\xb3 tvan\xc4\x85 pilis sudeg\xc4\x97. I\xc5\xa1 dalies atstatyje pilyje XIX a. veik\xc4\x97 teismas ir kal\xc4\x97jimas. Pirmieji restauravimo darbai atlikti 1930\xe2\x80\x931939\xc2\xa0m., v\xc4\x97liau ir 1957\xe2\x80\x931962 bei 1969\xe2\x80\x931990\xc2\xa0m. \xc5\xa0iuo metu pilyje veikia muziejus, restoranas ir biblioteka.'